Unanimitat al ple de Roquetes amb el Programa d’Actuació Municipal d’Habitatge
L’equip de govern de l’Ajuntament de Roquetes ha aconseguit el vot favorable de totes les formacions amb el nou Programa d’Actuació Municipal d’Habitatge. Es tracta d’un full de ruta estratègic que defineix les polítiques d’habitatge per als pròxims quatre anys. Entre les línies de treball, Esquerra vol mantenir el suport als col·lectius vulnerables, mobilitzar el parc d’habitatges buits, millorar les condicions del parc residencial o estructurar les polítiques municipals d’habitatge amb la creació de la nova regidoria d’Habitatge. La regidora d’Urbanisme Núria Altadill ha explicat que tot i que Roquetes té una situació més favorable que la mitjana de Catalunya, “no s’ha d’abaixar la guàrdia”. Durant el ple el govern d’Esquerra també va anunciar la cancel·lació total del deute municipal, que el 2007 superava els 12 milions. Els republicans van treure pit de la “gestió econòmica rigorosa i transparent” que s’ha fet “sense apujar impostos, retallar serveis i mantenint el nivell d’inversió”.